Høringskonsulentens endelige rapport (1)

Telia Company/Bonnier Broadcasting Holding (M.9064)

(2020/C 160/03)

1. Den 15. marts 2019 modtog Kommissionen en anmeldelse af en planlagt fusion, hvorved Telia Company AB (»Telia«) erhverver enekontrol over Bonnier Broadcasting Holding AB (»Bonner Broadcasting«) (»den anmeldte transaktion«).

2. Den 10. maj 2019 vedtog Kommissionen en afgørelse om at indlede proceduren efter fusionsforordningens artikel 6, stk. 1, litra c) (2). I denne afgørelse anførte Kommissionen, at transaktionen har EU-dimension, jf. fusionsforordningens artikel 1, stk. 2, og at den rejste alvorlig tvivl med hensyn til transaktionens forenelighed med det indre marked og EØS-aftalen. Kommissionen var mere specifikt betænkelig ved, om den anmeldte transaktion kunne udelukke konkurrenter fra visse audiovisuelle markeder i Sverige og Finland.

3. Efter at henholdsvis Telia og Bonnier Broadcasting ikke havde givet fuldstændige oplysninger som svar på Kommissionens anmodning om oplysninger, vedtog Kommissionen den 4. juni 2019 to afgørelser i henhold til fusionsforordningens artikel 11, stk. 3. Med disse afgørelser blev fristen i henhold til fusionsforordningens artikel 10, stk. 3, suspenderet. Telia og Bonnier Broadcasting indgav fuldstændige svar den 4. juli 2019. Suspensionen blev derfor ophævet ved udgangen af 4. juli 2019.

4. Den 4. juli 2019 anmodede Telia om en forlængelse af Kommissionens undersøgelse med 20 arbejdsdage i henhold til fusionsforordningens artikel 10, stk. 3, andet afsnit.

5. Den 12. august 2019, modtog Kommissionen et sæt tilsagn, som den markedstestede den 13. august 2019. Den 2. september 2019 indgav Telia et revideret sæt tilsagn under hensyntagen til den feedback, der blev modtaget i markedstesten. Den 18. september 2019 indgav Telia en yderligere let revideret udgave af tilsagnene (»de endelige tilsagn«).

6. Jeg gav tre virksomheder, kunder og/eller konkurrenter til de involverede parter i sag M.9064 adgang til at blive hørt som interesserede tredjeparter i henhold artikel 5 i afgørelse 2011/695/EU.

7. Kommissionen udsendte ikke en klagepunktsmeddelelse efter fusionsgennemførelsesforordningens artikel 13, stk. 2 (3). De interesserede tredjeparter, der havde fået adgang til at blive hørt, blev oplyst, at Kommissionen ikke ville udstede en klagepunktsmeddelelse i denne sag.

8. I sit udkast til afgørelse konkluderer Kommissionen, at de endelige tilsagn fjerner de væsentlige hindringer for effektiv konkurrence på det indre marked eller en væsentlig del af det, som transaktionen ellers ville have givet anledning til. Følgelig erklæres den anmeldte transaktion for forenelig med det indre marked og aftalen om Det Europæiske Økonomiske Samarbejdsområde under forudsætning af fuldstændig overholdelse af de endelige tilsagn.

9. Som helhed finder jeg, at parternes ret til en effektiv udøvelse af deres procedurerettigheder er blevet respekteret i denne sag.

Bruxelles, den 30. oktober 2019. Wouter WILS

(1) I henhold til artikel 16 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»afgørelse 2011/695/EU«).

(2) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EUT L 24 af 29.1.2004, s. 1).

(3) Kommissionens forordning (EF) nr. 802/2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1).